Žydų nausėdijos
Nausėdijos (hebr. ‏התנחלות‏‎ = hitnahalut) – Izraelio piliečių (daugiausia žydų) naujakurių gyvenvietės, įkurtos per Šešių dienų karą 1967 m. Izraelio okupuotose teritorijose: Gazos Ruože, Vakarų Krante (įskaitant Rytų Jeruzalę), Sinajaus pusiasalyje ir Golano aukštumose. Jungtinių Tautų ir tarptautinės bendruomenės laikomos neteisėtomis. Pasirašius Egipto ir Izraelio taikos sutartį, 1982 m. visos 18 žydų nausėdijų Sinajaus pusiasalyje buvo iškeldintos. 2005 m. Izraeliui vienašališkai pasitraukus iš Gazos Ruožo, visos 21 nausėdija buvo iškeldintos ir iš ten. Tačiau Vakarų Krante ir Golano aukštumose, kurios laikomos Sirijos dalimi, nausėdijų plėtra tęsiama. 2023 m. duomenimis, Vakarų Krante buvo 144 nausėdijos (įskaitant 12 Rytų Jeruzalėje). Iš viso Vakarų Krante gyvena 450 000, Rytų Jeruzalėje – 220 000 naujakurių. Golano aukštumose gyvena daugiau nei 25 000 naujakurių. Pagal ketvirtąją Ženevos konvenciją okupuojančios valstybės civilių gyventojų perkėlimas į okupuojamą teritoriją yra karo nusikaltimas, tačiau Izraelis neigia, jog ši nuostata taikytina Vakarų Krantui. 2019 m. Tarptautinis Baudžiamasis Teismas paskelbė pradėsiantis tyrimą dėl karo nusikaltimų Palestinos teritorijose. Nausėdijos ir jų plėtra nuolat sulaukia Jungtinių Tautų, tarptautinių organizacijų (pvz., Islamo bendradarbiavimo organizacijos, Europos Sąjungos) ir didžiųjų pasaulio valstybių (pvz., Rusijos, JK, Prancūzijos) kritikos. 2024 m. Tarptautinis Teisingumo Teismas nusprendė, jog Izraelio okupacija yra neteisėta, ir kad Izraelis „yra įpareigotas nedelsiant nutraukti bet kokią naują nausėdijų veiklą ir iškeldinti visus naujakurius“ iš Vakarų Kranto ir Rytų Jeruzalės.